**Beretning for Skærbæk Egnskor 2023**

Vi startede koråret den 4. januar med korprøve og ”nytårskur”, hvor Christina og Elise havde sørget for et fint dækket bord og nytårslækkerier.

Vi havde generalforsamling den 08.02. hvor Kirsten F. og Pia blev nyvalgt til bestyrelsen.

Den 8. marts havde koret en koncert i Solgården i Bedsted.

Den 25.04. var hele koret inviteret til morgensang med efterfølgende morgenbord i anledning af Gitte og Finns sølvbryllup. En vældig fin formiddag.. Tak fordi vi måtte være med.

Der var forårskoncert i Emanuel den 24. maj og kordag med Sorø Underholdningskor den 31. maj. Det var en fin dag med samsang, fortælling om egnen ved Peter, udflugt til møllerne i Ballum, fælleskoncert med bl.a. en stor hest og kykeliky, sang hos Jens Rosendal - som sangerne i Sorøkoret var vældig glade for - og spisning på Klægager, med fejring af jubilarer og fødselarer.

Herefter var der en velfortjent sommerferie.

Vi startede efterårssæsonen den 16. august.

Den 24. september var vi på til bustur til Slesvig. Vi så Mikkelberg, hørte om stedet og så kunstudstillingen. I deres fine opholdsrum indtog vi frokosten, hvorefter vi tog til Den danske kirke i Slesvig, hvor vi deltog i en gudstjeneste med efterfølgende kaffebord.

Den 4. oktober havde vi åben korprøve i forbindelse med Tønder kommunes kulturdag. Det ville være en overdrivelse at sige, at det var velbesøgt, men der mødte dog 3 mand frem for at deltage.

Den 10. oktober stod Sing’n Swing for årets debatskabende arrangement. De havde engageret Jakob Bobjerg Nielsen til at sætte gang i sangen, og det må man nok sige, at han gjorde. En meget energisk herre.

Så sang vi til fredagslækkerier ved ”Masker i marsken” den 27. oktober. Det var et meget velbesøgt arrangement.

Der var adventskoncert i Arrild kirke den 29. november med efterfølgende kaffe i konfirmandstuen.

Den 6. december havde vi en meget velbesøgt velgørenhedskoncert med et meget veloplagt publikum i asylcentret i Hvidding. Det var en oplevelse af de sjældne.

Vi sluttede af med vores julekoncert den 18. december. Det blev en todelt aften med fejring af Rømødæmningens indvielse med sang af en gruppe fra Rømø, og Skærbæk Egnskors julekoncert. Også dette arrangement var velbesøgt.

Ellen Jørgensen

formand